Gesinslid vas ná familieslagting | Maroela Media
Gesinslid vas ná familieslagting
Die waarnemende polisiekommissaris in KwaZulu-Natal, genl.maj. Thulani Gonya, het polisiebeamptes van Eshowe geloof vir die inhegtenisneming van 'n verdagte wat gesoek is in verband met die moord op ses familielede.
"Die verdagte het Saterdagaand omstreeks 23:00 by die huis van sy familielede in Nkanini in Eshowe opgedaag en die familie byeengeroep," het brig. Jay Naicker, woordvoerder van die polisie, gesê. "Hy het eers die deur met 'n byl oopgebreek. Die byl is later in die huis gevind."
Die verdagte was met 'n pistool gewapen en hy het ses familielede, tussen agt en 70 jaar oud, doodgeskiet.
"Die verdagte het ná die voorval van die toneel gevlug. Speurders het onverpoosd gewerk en die verdagte Maandagoggend in Greytown opgespoor."
Die 36-jarige man sal na verwagting binnekort in die Eshowe-landdroshof verskyn op ses aanklagte van moord.